CELEX: 32018R0307
Language: el
Date: 2018-02-28 00:00:00
Title: Εκτελεστικός κανονισμός (ΕΕ) 2018/307 της Επιτροπής, της 28ης Φεβρουαρίου 2018, για την επέκταση των ειδικών εγγυήσεων όσον αφορά τη Salmonella spp. (σαλμονέλα), οι οποίες ορίζονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, στο κρέας το οποίο προέρχεται από κοτόπουλα κρεατοπαραγωγής (Gallus gallus) και προορίζεται για τη Δανία (Κείμενο που παρουσιάζει ενδιαφέρον για τον ΕΟΧ )

2.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 60/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/307 ΤΗΣ ΕΠΙΤΡΟΠΉΣ
   της 28ης Φεβρουαρίου 2018
   για την επέκταση των ειδικών εγγυήσεων όσον αφορά τη Salmonella spp. (σαλμονέλα), οι οποίες ορίζονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, στο κρέας το οποίο προέρχεται από κοτόπουλα κρεατοπαραγωγής (Gallus gallus) και προορίζεται για τη Δανία
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 8 παράγραφος 3 στοιχείο β),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπευθύνους των επιχειρήσεων τροφίμων αναφορικά με την υγιεινή των τροφίμων ζωικής προέλευσης, με ορισμένες ειδικές εγγυήσεις για ορισμένα τρόφιμα ζωικής προέλευσης που προορίζονται για τις αγορές της Φινλανδίας και της Σουηδίας. Ως εκ τούτου, οι υπεύθυνοι επιχειρήσεων τροφίμων που προτίθενται να διαθέσουν κρέας από συγκεκριμένα ζώα στις αγορές αυτών των κρατών μελών πρέπει να συμμορφώνονται με ορισμένους κανόνες όσον αφορά τη σαλμονέλα. Επιπλέον, τα φορτία του εν λόγω κρέατος πρέπει να συνοδεύονται από εμπορικό έγγραφο στο οποίο να δηλώνεται ότι έχει διεξαχθεί μικροβιολογικός έλεγχος με αρνητικά αποτελέσματα σύμφωνα με τη νομοθεσία της Ένωσης.
            
         
               (2)
            
            
               Επιπλέον, ο κανονισμός (ΕΚ) αριθ. 1688/2005 της Επιτροπής (2) ορίζει τις εν λόγω ειδικές εγγυήσεις, καθορίζοντας κανόνες σχετικά με τη δειγματοληψία των εν λόγω κρεάτων και τις μικροβιολογικές μεθόδους για την εξέταση των δειγμάτων αυτών. Καθορίζει επίσης ένα εμπορικό έγγραφο που πρέπει να συνοδεύει τα φορτία των κρεάτων.
            
         
               (3)
            
            
               Στις 5 Οκτωβρίου 2007 η δανική Υπηρεσία Κτηνιατρικών Θεμάτων και Τροφίμων διαβίβασε αίτημα στην Επιτροπή για την έγκριση ειδικών εγγυήσεων για τη Δανία ως προς τη σαλμονέλα στο κρέας που προέρχεται από κοτόπουλα κρεατοπαραγωγής (Gallus gallus) για ολόκληρη την επικράτεια της Δανίας σύμφωνα με τον κανονισμό (ΕΚ) αριθ. 853/2004. Στο αίτημα συμπεριλαμβάνεται περιγραφή του δανικού προγράμματος ελέγχου της σαλμονέλας για το κρέας το οποίο προέρχεται από κοτόπουλα κρεατοπαραγωγής (Gallus gallus).
            
         
               (4)
            
            
               Κατά τη συνεδρίασή της στις 18 Ιουνίου 2008 η μόνιμη επιτροπή για την τροφική αλυσίδα και την υγεία των ζώων συμφώνησε επί του εγγράφου εργασίας των υπηρεσιών της Επιτροπής με τίτλο «Έγγραφο καθοδήγησης για τις ελάχιστες απαιτήσεις για τα προγράμματα ελέγχου της σαλμονέλας που πρέπει να αναγνωρίζονται ως ισοδύναμα με τα εγκριθέντα προγράμματα για τη Σουηδία και τη Φινλανδία όσον αφορά κρέας και αυγά του είδους Gallus gallus» (3) («έγγραφο καθοδήγησης»).
            
         
               (5)
            
            
               Το δανικό πρόγραμμα ελέγχου της σαλμονέλας για το κρέας το οποίο προέρχεται από κοτόπουλα κρεατοπαραγωγής (Gallus gallus) θεωρείται ισοδύναμο με το πρόγραμμα που εγκρίθηκε για τη Φινλανδία και τη Σουηδία και είναι σύμφωνο με το έγγραφο καθοδήγησης. Ωστόσο, ο επιπολασμός της σαλμονέλας στα δανικά σμήνη ορνίθων αναπαραγωγής του είδους Gallus gallus ήταν υψηλότερο από το ανώτατο όριο που προτείνεται στο έγγραφο προσανατολισμού και, ως εκ τούτου, δεν μπορεί να εξομοιωθεί με την κατάσταση στη Φινλανδία και τη Σουηδία.
            
         
               (6)
            
            
               Στις 6 Φεβρουαρίου 2017 η δανική Υπηρεσία Κτηνιατρικών Θεμάτων και Τροφίμων διαβίβασε στοιχεία σχετικά με τον επιπολασμό της σαλμονέλας σε σμήνη εκτρεφόμενων ορνίθων αναπαραγωγής, ενήλικα σμήνη ορνίθων αναπαραγωγής, σε κοτόπουλα κρεατοπαραγωγής και σε κρέας του είδους Gallus gallus για την περίοδο 2011-2016. Οι επιπολασμοί για την περίοδο 2015-2016 είναι σύμφωνοι με τα ανώτατα όρια που έχουν καθορισθεί στο έγγραφο καθοδήγησης.
            
         
               (7)
            
            
               Οι ειδικές εγγυήσεις θα πρέπει, συνεπώς, να επεκταθούν στα φορτία κρέατος που προέρχεται από κοτόπουλα κρεατοπαραγωγής (Gallus gallus) και προορίζεται για τη Δανία. Επιπροσθέτως, οι κανόνες τους οποίους καθορίζει ο κανονισμός (ΕΚ) αριθ. 1688/2005 όσον αφορά τη δειγματοληψία των εν λόγω κρεάτων, τις μικροβιολογικές μεθόδους για την εξέταση των δειγμάτων αυτών και το εμπορικό έγγραφο θα πρέπει να εφαρμόζονται και στα φορτία αυτά.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η Δανία εξουσιοδοτείται να εφαρμόζει τις ειδικές εγγυήσεις που αφορούν τη Salmonella spp. οι οποίες καθορίζονται στο άρθρο 8 παράγραφος 2 του κανονισμού (ΕΚ) αριθ. 853/2004 σε φορτία κρέατος, όπως αυτό ορίζεται στο σημείο 1.1 του παραρτήματος I του εν λόγω κανονισμού, το οποίο προέρχεται από κοτόπουλα κρεατοπαραγωγής (Gallus gallus) και προορίζεται για τη Δανία.
   Άρθρο 2
   Τα φορτία κρέατος που αναφέρονται στο άρθρο 1 πρέπει να συνοδεύονται από εμπορικό έγγραφο συμμορφούμενο με το υπόδειγμα του παραρτήματος IV του κανονισμού (ΕΚ) αριθ. 1688/2005.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 139 της 30.4.2004, σ. 55.
   
      (2)  Κανονισμός (ΕΚ) αριθ. 1688/2005 της Επιτροπής, της 14ης Οκτωβρίου 2005, για την εφαρμογή του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τις ειδικές εγγυήσεις σχετικά με τη σαλμονέλα για τα φορτία ορισμένων ειδών κρέατος και αυγών που αποστέλλονται στη Φινλανδία και τη Σουηδία (ΕΕ L 271 της 15.10.2005, σ. 17).
   
      (3)  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf